Lørdag aften blev halvandetårige Torben O'Shae væk, da han var ude for at plukke bær med sin familie i en skov i Gærum ved Frederikshavn. Flere hundepatruljer og helikoptere deltog i nattens eftersøgning, inden Torbens far Brian fandt ham i et jordhul klokken fem søndag morgen og kunne bringe ham ind i varmen. - Det er alle forældres værste mareridt. Jeg er lykkelig over at have min søn tilbage, og jeg kan ikke forestille mig, hvordan han må have haft det ude i kulden og mørket. Det er ufatteligt. At have ham tilbage i god behold er fantastisk, siger Brian O'Shae. Brian O'Shae fandt sin søn i et jordhul omkring 500 meter fra, hvor han blev væk, og udover at være en smule afkølet, havde halvandenårige Torben ikke lidt overlast. - Et barn på halvandet år i et skov- og kratområde, hvor der ikke er så langt til moser og så videre, giver altid en større udfordring, fordi man har en potentiel større risiko for, at han kan ryge i et vandhul, siger vagtchef ved Nordjyllands Politi, Per Jørgensen. Torbens forsvinden kommer kun kort efter en anden tragedie i familien O'Shae. Familien mistede sidste år Torbens tre ældre søskende i et trafikuheld i Sindal. - Vi havde en hård tid sidste år, og at miste et barn mere i Danmark ville ikke være til at bære, siger Brian O'Shae.

Opsummering:
Efterforskningen stod på i mere end seks timer, før Brian O'Shae selv fandt sin søn og kunne bringe ham hjem.